Ai 7 di
Setembar cu la redazion di un document conclusîf si à sierât a
Siófok, in Ongjarie, il sest congrès dai popui ugrofinics. Ae
iniziative a àn partecipât uns tresinte delegâts rivâts di 23
diviersis comunitâts nazionâls che a vivin in cinc stâts
europeans, o sei Ongjarie, Finlande, Estonie, Norvegje e Russie. La
plui part dai delegâts e rivave propit de Federazion Russe dulà che
lis comunitâts nazionâls plui gruessis de famee linguistiche
ugrofiniche a son mordvins (cuasi 750 mil personis), udmurts (passe
550 mil), maris (547 mil) e komis (228 mil). Intal document finâl
dal congrès si sburte su la cooperazion, no dome sul plan culturâl,
tra i diviers popui de famee ugrofiniche e si domande un aument intal
nivel de tutele dai dirits des minorancis nazionâls e des
popolazions nativis, comprendût il dirit ae autodeterminazion. La
cuistion dal rispiet dai dirits nazionâi e linguistics di chestis
comunitâts e je cjalde massime in Russie, là che di plui bandis si
denuncie politichis di assimilazion e di vualivament culturâl des
diviersis comunitâts minorizadis. Il prossim congrès dai popui
ugrofinics al è in program intal 2014 in Finlande.
Font:
Finugor, 12/09/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn scn_Latn